정조 1년
丁酉十一月初十日辰時。上御熙政堂。大臣備局堂上引見入侍時。領議政金尙喆。左議政鄭存謙。右議政徐命善。兼禮曹判書蔡濟恭。行知中樞府事具善復。行戶曹判書具允鈺。行兵曹判書鄭弘淳。行工曹判書洪樂性。判敦寧李重祜。判尹鄭尙淳。刑曹判書張志恒。行副司直鄭光漢。行副司直李漢膺。左承旨李亨逵。校理李謙彬。持平兪岳柱。假注書李信祜。事變假注書李景溟。記事官徐龍輔金勉柱。以次進伏訖。尙喆曰。近日甚寒。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。今日有何事乎。尙喆曰。日昨臺諫現告事。注書柳孟養之疏。旣已首實矣。雖由生疎。有關後弊。終不可無警。注書柳孟養罷職。何如。上曰。依爲之。出擧條上曰。注書柳孟養罷職。榻前定奪上曰。堂后不備。廳注書鄭東浚。使之入來。尙喆曰。向來三陟前營將柳文植。以兼任本府事。因道臣狀罷。該曹還收加資矣。營將所坐。非關本職事。則雖罷其任。不削其資。如趙心泰李東植近例是也。今此文植。何以處之乎。上曰。依前例爲之。可也。出擧條上曰。昨日李迪輔之擧指。卿等其聞之乎。尙喆曰。見小報而知之矣。上曰。以其人事。何責百里之任乎。如此之類。稱之曰名臣。亦甚可羞也。予於迪輔之事。每一思之。不覺毛骨俱竦。龜柱與迪輔。豈有異同乎。必乘和緩之小出。而來呈其疏者。是果何意。爲迪輔而請之之事。予所得聞者亦屢矣。龜柱之罪。豈可終赦。而所以忍至于今者。猶未過先大王三年之故也。予見迪輔之容止。甚爲不似。而其所半起半伏。不肯詳對下詢之事者。抑何故耶。惜哉。名臣之目。尙加之於此等人也。尙喆曰。其供來矣。上曰。何以爲說乎。亨逵讀奏。上命書判付曰。人事如此。不可責之。以百里之任。狼川縣監。爲先改差。上曰。狼川縣監李迪輔改差。代。口傳差出。出榻敎尙喆曰。向因北伯賑狀。南關納粟人。已蒙賞典。而北關納粟人。該曹回啓時。未免見漏云。同是補賑。南北何殊。事甚斑駁。亦非勸後之道。一體草記論賞之意。分付該曹。何如。上曰。依爲之。出擧條尙喆曰。泮試庠製之逐朔分等。自有定制。每勤飭敎。而歲色漸暮。尙不擧行。事極未安。大司成學敎授。竝推考。申飭設行。何如。上曰。依爲之。出擧條濟恭曰。元陵香炭。尙未完定。蓋緣月前數三處啓下定奪者。皆是奸民輩。以宜松禁山陳告。自廟堂覆啓防塞之故也。今則自本陵。更無指定之路。惟竢朝家指揮而已。若欲以空閑處。別爲定送。則民弊必復如向日陳告之時。其勢自朝家從長區劃。然後庶可以永久無弊矣。下詢大臣處之。何如。上曰。此與宮結之弊同矣。卿等之意。何如。尙喆曰。欲待本陵擇定。則實無空閑可許之處。而俄聞禮判之言。懿昭墓位田還出稅之中。有推移之道云。就此許劃。誠似宜矣。存謙曰。若聽其陳告之處。則輒有窒礙。欲劃其空閑之地。則又無指向。就其墓所位田還出稅之中。參量許劃。實合事宜矣。上謂禮判曰。如此則好乎。諸陵寢各墓園中。懿昭墓之香炭最多。前所除減者。爲幾結乎。今又就其中移劃。好矣。濟恭曰。懿昭墓位田三百餘結內。纔因筵敎。依健元陵例。以八十結屬之本墓。其餘二百餘結。竝令出稅矣。今若於出稅之中。一準明陵香炭之數。除出八十結。以爲元陵香炭。則事極便好矣。上曰。依明陵香炭結數。擧行。可也。出擧條允鈺曰。慶尙監司李性源狀啓。密陽下東面失火。民家延燒四十三戶。恤典。令該曹稟處爲請矣。延燒民家。大戶米九斗。中戶米八斗。小戶米七斗。殘戶米六斗。依例題給之意。分付。何如。上曰。依爲之。出擧條允鈺曰。歸厚署今已革罷。禮葬擧行。不可無歸屬處。故移付繕工監。使之擧行。而該監員役。本是各所掌單書員。若當有事之時。則實無推移之道。員役限三名差定使役。而旣有員則不可無應下朔布。此則不必別爲磨鍊。在前本署所管留門廛。每朔有若干收稅之物。以此分給後。俾應役之意。出擧條。分付。何如。上曰。依爲之。出擧條允鈺曰。本曹經用之苟艱。莫甚於近年。而至於今年。則收租又復大縮。嗣歲之策。預先經紀。然後可免臨事狼狽之患。而他無可以着手之道。勢不得不取用於關西。趁此時稅小米。限二萬石許劃。以爲從便取用之地爲宜。下詢大臣處之。何如。上曰。如此則無害乎。來歲封園物力最多。而石役尤難矣。尙喆曰。西穀之年年取用。非不可悶。而前頭經費。亦不可不預念。依所請許劃。好矣。存謙曰。自外亦已商量此事。而度支事勢。不可不念。趁今許劃。似宜矣。命善曰。事勢旣不可已。而着手無處。以關西米爲之。好矣。上曰。今年不爲乎。允鈺曰。已爲之矣。上曰。誰爲之。允鈺曰。洪樂純爲之矣。上曰。何時發賣乎。允鈺曰。還穀時爲之矣。上曰。黃兵供辭。何如。尙喆曰。果不善爲之。而臣等竊恐處分。或有扶抑之慮矣。上曰。予亦知其近於扶抑。而明謙之事可痛。故處分如許矣。蔡弘履亦豈無所失。而弘履旣經承宣。則其所待之者。亦宜自別。何敢乃爾。予見明謙之入侍也。其言辭擧止。小無天然之態者。心嘗痛之矣。今又肆氣如此。豈不可駭乎。命善曰。兵符與此事。果皆兩失矣。樂性曰。以朴東浚照律事。諫臣旣請更加勘律而蒙允矣。大典濫刑條。有曰官吏濫刑。杖一百徒三年。致死者杖一百。永不敍用。徒年則有年限。永不敍用。則續典小註以爲。終身禁錮。勿入歲抄。其用律之意。輕重較然矣。今若改勘以徒配。則是欲重而反輕也。實非特允臺請。以嚴殺人法之聖意。亦非執法之臣所可擅自低仰者也。此外無他加勘之律。下詢大臣處之。何如。上曰。大臣之意。何如。尙喆曰。法官所引者律也。不可低仰云者。誠有所據。而朴東俊之所犯。本律外。加以徒配之典。則庶可懲日後濫刑之習矣。存謙曰。法官固宜其只據本律。而臺請蓋出於深懲濫殺。本律外。加以定配。似宜矣。命善曰。該府之照律。則固當如此。而諫臣所請。亦有意見。金吾議處外。更施定配之典。恐不可已矣。上曰。卿等之言。是矣。本律外。以定配磨鍊。可也。出擧條樂性曰。以關西御史沈念祖口供觀之。則金相翊在德川任所時。有穀物那移之罪。當爲拿處照律。而相翊方在竄配中。何以爲之乎。上曰。置之。可也。樂性曰。以此意當出擧條乎。上曰。不必如此。只詳載於日記。好矣。上曰。光恩副尉之事。可悶矣。自相翊啓辭出後。處於郊外。而貴主無出城之規。故其內方臨産。醫藥等節。甚爲難便。渠豈欲仍此爲節拍之計乎。仍命亨逵書傳旨曰。駙馬異於外朝。無處義之可言。苟欲處義。在家俟勘。可也。一自金相翊處分之後。處在郊舍。有若出城者然。相翊之荐棘。當無已時。則爲副尉之入城。欲作節拍乎。且貴主無城外之行。副尉之擧卽行不得之事。不但處義之乖當。殊無尊王室之義。光恩副尉金斗性罷職。上曰。如此則豈不入來乎。然其來不來。非榻敎之事。自外招飭權頭。可也。上曰。未下直守令差使員上來守令。皆令當日辭朝。出傳敎上曰。臺臣進前傳啓。岳柱進伏。上曰。只擧末端。岳柱曰。請大靜縣爲奴罪人金壽賢。依律處斷。措辭見上上曰。不允。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。措辭見上上曰。不允。請梁山郡定配罪人錫達。依律處斷。措辭見上上曰。不允。請削黜罪人金漢耆。亟施竄配之典。措辭見上上曰。不允。請海南縣竄配罪人金載順。亟令王府設鞫嚴問。措辭見上上曰。不允。請故判書李潭。亟施追削之典。措辭見上上曰。不允。請三水府定配罪人洪達洙。亟令王府更加嚴鞫。依律處斷。措辭見上上曰。不允。請長鬐縣遠竄罪人聖中。亟令王府設鞫嚴問。期於得情。快正王法。措辭見上上曰。不允。請削版罪人有臣宗甲義駿。竝令王府設鞫嚴問。依律處斷。措辭見上上曰。不允。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。措辭見上上曰。不允。請黑山島島配罪人李普溫。設鞫嚴問。措辭見上上曰。不允。請鍾城府定配罪人趙濟泰。海南縣定配罪人李潤成。更令王府設鞫得情。施以當律。措辭見上上曰。不允。請楸子島定配罪人趙偶。亟寢酌處之命。仍令王府設鞫得情。快正王法。措辭見上上曰。不允。請旌義縣減死安置罪人興老。亟寢酌處之命。仍令王府設鞫得情。快正王法。措辭見上上曰。不允。上命大臣備堂先退。上曰。鄭東浚入來乎。亨逵曰。姑未及矣。上曰。以實注書之器具。何若是遲滯乎。命事變注書促之。又命賤臣曰。出外。勿促鄭東浚之來。而只知其來不來以告。賤臣承命出還對曰。姑不來矣。上命亨逵書傳敎曰。身爲小官。特敎入侍。則何時下敎。而尙不來待。欲待牌招乎。新進怠忽之習。極爲駭然。注書鄭東浚。爲先汰去。堂后不得備員。所坐不過一時飭勵。前注書柳孟養敍用。口傳更付。上命賤臣曰。東浚之不卽入來可駭。故已汰去。柳孟養若又遲滯。當爲禁推。以此更爲出外。分付。賤臣出來。分付而還奏。諸臣以次退出。